La jutgessa del Jutjat d’Instrucció Número 2 de Manresa ha rebutjat de continuar investigant les càrregues policíaques de l’1-O al Bages perquè considera que els agents ‘únicament’ van causar cinquanta ferits. Segons que publica el diari Regió 7, la magistrada diu en la interlocutòria que no hi va haver ‘excés de força’ en els cinc col·legis del Bages on van carregar i que en tot cas, hi havia multituds que van oferir una resistència activa a l’actuació policíaca.

Segons el Col·legi d’Advocats de Manresa, acusació particular i impulsor de les demandes dels cinc centres, amb aquest rebuig la magistrada està ‘prejutjant’ i considera l’acció dels agents ‘d’ús proporcional de la força’. Avui presentaran recurs a la decisió. Després de veure les imatges i d’escoltar alguns comandaments policíacs i víctimes, la magistrada diu ara que descarta practicar més proves i identificar els agents perquè considera que el seu ús de la força va ser ‘proporcional’.

Durant el transcurs de la instrucció es va arribar a aportar un informe de la Guàrdia Civil en el qual s’identificava a quatre agents, malgrat que en cap cas eren del grup que hauria utilitzat la força. Pel que fa a l’absència de la identificació dels agents, la magistrada ja va al·legar que en cap cas es tractava d’una falta penal sinó administrativa, fet que el Col·legi d’Advocats va considerar erroni.

El batlle de Callús

En la resolució, la magistrada assegura que la caiguda del batlle de Callús, Joan Badia, va ser conseqüència de voler ‘obstaculitzar l’entrada al centre de les Forces de l’ordre, després de ser requerit perquè col·laborés’. Afegeix que es pot veure a les imatges, que l’actitud de les persones allà congregades no pot qualificar-se en la seva majoria de resistència passiva ‘sinó obstativa, el que va obligar a l’operatiu apartar-les una a una’.

La no pròrroga

La magistrada també ha rebutjat prorrogar la causa, tal com va demanar el ministeri Fiscal, a més dels sis mesos que pot durar per llei a causa de la seva complexitat, una petició a la qual l’acusació, el Col·legi d’Advocats, s’havia adherit.

El Col·legi d’Advocats de Manresa va rebre dimecres les resolucions de la magistrada i durant el dia d’avui l’equip ha treballat en els recursos que és previst que siguin lliurats als jutjats de Manresa aquest divendres.

Dos mossos, a declarar

La jutgessa també ha citat en qualitat d’investigats a dos agents dels Mossos d’Esquadra que eren a l’institut Quercus de Sant Joan de Vilatorrada. Segons fonts del TSJC, se’ls investiga per un presumpte delicte de desobediència. La declaració tindrà lloc el proper 21 de maig. Els dos Mossos d’Esquadra investigats eren a l’institut Quercus de Sant Joan de Vilatorrada i, segons fonts properes al cas coneixedores de l’atestat de la Guàrdia Civil, s’hi haurien enfrontat.